Kunstneren Nikoline, der i en omstridt og debatteret musikvideo skyder landets førende politikere med et automatvåben, har fået støtte til lige netop det projekt fra magthaverne selv.

Den danske rapper har i alt modtaget 35.000 kroner i offentlig støtte fra Statens Kunstfond, fremgår det af et svar fra kulturminister Mette Bock (LA) til Folketingets Kulturudvalg.

"Nikoline Vicic (Sunshine) Rasmussen har over for Statens Kunstfond redegjort for, at hun har brugt arbejdslegatet til denne musikvideo", står der i svaret.

I musikvideoen 'Flertallet er dumme' skyder Nikoline med skarpt mod landets politikere.

Det er blandt andre finansminister Kristian Jensen (V), EU-parlamentariker Morten Messerschmidt (DF), tidligere finansminister Bjarne Corydon (S), tidligere statsminister Helle Thorning Schmidt (S) og tidligere statsminister Anders Fogh Rasmussen (V).

"Jeg går efter embedet, ikke personen"

Nikoline kan ikke genkende billedet, som kulturministeren tegner i sit svar.

- Kulturministeriet har ikke spurgt mig om, hvad jeg har brugt pengene fra legatet på. Jeg har sendt en takkemail til Statens Kunstfond, hvor jeg forklarer, hvad jeg blandt andet har brugt pengene på. Her nævner jeg musikvideoen, men jeg nævner også en række andre ting.

- Jeg er effektiv til at bruge penge, og det kunne Folketinget lære noget af. Hvad kunne de mon få for 35.000 kroner? En vinmiddag? eller et par sko i Lars Løkke Rasmussens tilfælde?, spørger hun og henviser til en sag om udgifterne til statsministerens tøj og sko, som blev betalt af Venstre.

I sin video har Nikoline sat politikerne op på skydeskiver, som hun sender kugler igennem - kuglerne er ifølge Nikoline "et udtryk for folkets vrede".

Hun mener, at politikerne står bag nogle af samfundets største skandaler, eksempelvis Dong-salget, pengehvidvask gennem Danske Bank og øget ulighed, og ifølge kunstneren er de ikke blevet stillet til ansvar.

- Det er dog ikke personen, men embedet, jeg går efter, siger hun i et interview med DR Nyheder for et par uger siden, da debatten om videoen begyndte.